KOMISIJOS SPRENDIMAS
2005 m. gegužės 17 d.
dėl grynaveislių veislinių galvijų spermos, kiaušialąsčių ir embrionų kilmės pažymėjimų ir juose nurodytinos informacijos
(pranešta dokumentu Nr. C(2005) 1436)
(Tekstas svarbus EEE)
(2005/379/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1977 m. liepos 25 d. Tarybos direktyvą 77/504/EEB dėl grynaveislių veislinių galvijų (1), ypač į jos 6 straipsnio 1 dalies penktą įtrauką,
kadangi:
(1)
Vadovaudamosi Direktyva 77/504/EB, valstybės narės gali reikalauti, kad Bendrijos viduje prekiaujant grynaveisliais veisliniais galvijais, jų sperma, kiaušialąstėmis ir embrionais būtų pateikiamas patvirtintų selekcininkų organizacijų ir asociacijų išduotas kilmės pažymėjimas (toliau - kilmės pažymėjimas). Toje direktyvoje taip pat numatyta, kad kilmės pažymėjime nurodytina informacija turėtų būti suderinta.
(2)
Komisijos sprendimu 86/404/EEB (2), nustatyti grynaveislių veislinių galvijų, Komisijos sprendimu 88/124/EEB (3) - spermos ir embrionų, o Komisijos sprendimu 96/80/EB (4) - kiaušialąsčių kilmės pažymėjimų pavyzdžiai ir juose arba atitinkamuose dokumentuose nurodytina informacija. Siekiant Bendrijos teisės aktų aiškumo ir racionalumo, Sprendimai 86/404/EEB, 88/124/EEB ir 96/80/EB turėtų būti panaikinti ir pakeisti vienu sprendimu.
(3)
Nuostatos dėl galvijų identifikavimo yra nustatytos 2000 m. liepos 17 d. Europos Parlamento ir Tarybos reglamente (EB) Nr. 1760/2000, nustatančiame galvijų identifikavimo bei registravimo sistemą, reglamentuojančiame jautienos bei jos produktų ženklinimą ir panaikinančiame Tarybos reglamentą (EB) Nr. 820/97 (5).
(4)
Specialios nuostatos dėl oficialių grynaveislių bulių tyrimų yra nustatytos 1987 m. birželio 18 d. Tarybos direktyvoje 87/328/EEB dėl grynaveislių veislinių galvijų pripažinimo tinkamais veisimui (6).
(5)
Kilmės pažymėjimuose gyvulio arba jo embrionų pirkėjui turi būti nurodyta ne mažiau informacijos negu reikalaujama Sprendimuose 86/404/EEB, 88/124/EEB ir 96/80/EB. Remiantis informacinių technologijų vystymosi raida ir atsižvelgiant į tai, kad kai kurie genetinio įvertinimo rezultatai yra skelbiami viešai, atrodo, kad jau nebūtina rekomenduoti nustatyti suderintą pažymėjimo pavyzdį, ir kad tam tikrais atvejais pakanka pateikti pažymėjimuose nurodytinos informacijos nuorodą į viešą informacijos šaltinį.
(6)
Kilmės pažymėjimus arba atitinkamą dokumentaciją patvirtinančias pažymas išduoda tarnybos, pripažintos vadovaujantis 1984 m. balandžio 27 d. Komisijos sprendimu 84/247/EEB, nustatančiu selekcininkų organizacijų ir asociacijų, kurios tvarko arba sudaro veisimui skirtų grynaveislių galvijų kilmės knygas, pripažinimo kriterijus (7). Tačiau atrodo, kad tikslinga spermos surinkimo bei saugojimo centrams, patvirtintiems pagal 1988 m. birželio 14 d. Tarybos direktyvą 88/407/EEB, nustatančią gyvūnų sveikatos reikalavimus, taikomus Bendrijos vidaus prekybai užšaldyta galvijų sperma bei jos importui (8), taip pat leisti išduoti atitinkamus spermos kilmės pažymėjimus, o embrionų surinkimo komandoms, patvirtintoms pagal 1989 m. rugsėjo 25 d. Tarybos direktyvą 89/556/EEB dėl gyvūnų sveikatos reikalavimų, reglamentuojančių Bendrijos vidaus prekybą galvijų embrionais ir jų importą iš trečiųjų šalių (9) leisti išduoti embrionų kilmės pažymėjimus.
(7)
Šiame sprendime numatytos priemonės atitinka Zootechnikos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šiuo sprendimu nustatoma, kokia informacija turi būti nurodyta grynaveislių veislinių galvijų, jų spermos, kiaušialąsčių ir embrionų kilmės pažymėjimuose arba kituose lydimuosiuose dokumentuose prekiaujant jais Bendrijos viduje. Šiuo sprendimu nustatoma, kad kilmės pažymėjimus turi išduoti oficialiai pagal Sprendimą 84/247/EEB patvirtintos selekcininkų organizacijos arba asociacijos (toliau - selekcininkų organizacijos). Spermos kilmės pažymėjimus taip pat gali išduoti Direktyva 88/407/EEB patvirtinti spermos surinkimo ir saugojimo centrai, o embrionų kilmės pažymėjimus gali išduoti Direktyva 89/556/EEB patvirtintos embrionų surinkimo komandos, remdamiesi selekcininkų organizacijų pateikta kilmės pažymėjimuose nurodytina informacija, kaip numatyta šio sprendimo 3 straipsnio 2 dalyje ir 5 straipsnio 2 dalyje.
2 straipsnis
1. Gyvulių kilmės pažymėjimuose nurodoma tokia informacija:
a)
šis pavadinimas: „Kilmės pažymėjimas Bendrijos vidaus prekybai, išduotas pagal Komisijos sprendimą 2005/379/EB“;
b)
pažymėjimą išduodančios selekcininkų organizacijos, pripažintos pagal Sprendimą 84/247/EEB, pavadinimas;
c)
kilmės knygos pavadinimas;
d)
veislė;
e)
lytis;
f)
įrašo numeris kilmės knygoje;
g)
pažymėjimo išdavimo data;
h)
identifikavimo sistema;
i)
identifikacinis numeris pagal Reglamentą (EB) Nr. 1760/2000;
j)
gimimo data;
k)
selekcininko pavardė ir adresas;
l)
savininko pavardė ir adresas;
m)
kilmė:
Reproduktorius
Reproduktoriaus tėvas
Reproduktoriaus motina
Kilmės knygos Nr.
Kilmės knygos Nr.
Kilmės knygos Nr.
Veislinė patelė
Veislinės patelės tėvas
Veislinės patelės motina
Kilmės knygos Nr.
Kilmės knygos Nr.
Kilmės knygos Nr.
n)
visi turimi produktyvumo kontrolės duomenys ir naujausi genetinės vertės duomenys, įskaitant paties gyvulio, jo tėvų ir tėvų tėvų genetines ypatybes ir genetinius trūkumus, kaip reikalaujama paties gyvulio ir jo kategorijos veisimo programoje. Jei genetinės vertės duomenys yra paskelbti internete, pakanka pateikti nuorodą į internetinį puslapį, kuriame jie skelbiami;
o)
apvaisintų patelių atveju nurodoma apvaisinimo arba kergimo data ir apvaisinusio buliaus identifikacinis numeris;
p)
pažymėjimą išdavusio asmens vardas, pavardė ir pareigos, pažymėjimo išdavimo data ir vieta bei pažymėjimą išduodančios selekcininkų organizacijos įgalioto asmens parašas.
2. Tačiau visa ši informacija gali būti nurodoma kituose gyvulio lydimuosiuose dokumentuose, jei kilmės knygą turinti selekcininkų organizacija patvirtina tuos dokumentus tokiu sakiniu: „Žemiau pasirašęs asmuo patvirtina, kad pagal Komisijos sprendimo 2005/379/EB 2 straipsnį kilmės pažymėjime nurodytina informacija yra nurodyta pridedamuose dokumentuose: ...“ bei pateikia išsamų pridedamų dokumentų sąrašą.
3 straipsnis
1. Spermos kilmės pažymėjimuose nurodoma tokia informacija:
a)
visa 2 straipsnyje numatyta informacija apie bulių, iš kurio buvo paimta sperma, ir buliaus kraujo grupė arba mokslinių tyrimų rezultatai, kurie suteiktų lygiavertę kilmės įrodymo garantiją;
b)
informacija, pagal kurią galima identifikuoti spermą, spermos paėmimo data, spermos surinkimo arba saugojimo centro pavadinimas ir adresas bei spermos gavėjo vardas, pavardė ir adresas;
c)
jei sperma yra skirta oficialiems grynaveislių bulių tyrimams - patvirtintos organizacijos arba asociacijos, atsakingos už šiuos tyrimus pagal Direktyvą 87/328/EEB, pavadinimas ir adresas;
d)
pažymėjimą išdavusio asmens vardas, pavardė, pareigos, pažymėjimo išdavimo data ir vieta bei pažymėjimą išduodančios selekcininkų organizacijos įgalioto asmens parašas.
2. Tačiau visa ši informacija gali būti nurodoma kituose spermos lydimuosiuose dokumentuose, jei kilmės knygą turinti selekcininkų organizacija patvirtina tuos dokumentus tokiu sakiniu: „Žemiau pasirašęs asmuo patvirtina, kad pagal Komisijos sprendimo 2005/379/EB 3 straipsnį kilmės pažymėjime nurodytina informacija yra nurodyta pridedamuose dokumentuose: ...“ bei pateikia išsamų pridedamų dokumentų sąrašą.
4 straipsnis
1. Kiaušialąsčių kilmės pažymėjimuose nurodoma tokia informacija:
a)
visa 2 straipsnyje numatyta informacija apie patelę donorę, iš kurios buvo paimtos kiaušialąstės, ir patelės kraujo grupė arba mokslinių tyrimų rezultatai, kurie suteiktų lygiavertę kilmės įrodymo garantiją;
b)
informacija, pagal kurią galima identifikuoti kiaušialąstes, jų paėmimo data, kiaušialąsčių surinkimo komandos pavadinimas ir adresas bei kiaušialąsčių gavėjo vardas, pavardė ir adresas;
c)
jei šiaudelyje yra daugiau negu viena kiaušialąstė, nurodomas tikslus tos pačios patelės kiaušialąsčių skaičius;
d)
pažymėjimą išdavusio asmens vardas, pavardė ir pareigos, pažymėjimo išdavimo data ir vieta bei pažymėjimą išduodančios selekcininkų organizacijos įgalioto asmens parašas.
2. Tačiau visa ši informacija gali būti nurodoma kituose kiaušialąsčių lydimuosiuose dokumentuose, jei kilmės knygą turinti selekcininkų organizacija patvirtina tuos dokumentus tokiu sakiniu: „Žemiau pasirašęs asmuo patvirtina, kad pagal Komisijos sprendimo 2005/379/EB 4 straipsnį kilmės pažymėjime nurodytina informacija yra nurodyta pridedamuose dokumentuose: ...“ bei pateikia išsamų pridedamų dokumentų sąrašą.
5 straipsnis
1. Embrionų kilmės pažymėjimuose nurodoma tokia informacija:
a)
visa 2 straipsnyje numatyta informacija apie patelę donorę ir ją apvaisinusį bulių, jų abiejų kraujo grupės arba mokslinių tyrimų rezultatai, kurie suteiktų lygiavertę kilmės įrodymo garantiją;
b)
informacija, pagal kurią galima identifikuoti embrioną, jo paėmimo data, embriono surinkimo komandos pavadinimas ir adresas bei embriono gavėjo vardas, pavardė ir adresas;
c)
jei šiaudelyje yra daugiau negu vienas embrionas, nurodomas tikslus tų pačių tėvų embrionų skaičius;
d)
pažymėjimą išdavusio asmens vardas, pavardė ir pareigos, pažymėjimo išdavimo data ir vieta bei pažymėjimą išduodančios selekcininkų organizacijos įgalioto asmens parašas.
2. Tačiau visa ši informacija gali būti nurodoma kituose embrionų lydimuosiuose dokumentuose, jei kilmės knygą turinti selekcininkų organizacija patvirtina tuos dokumentus tokiu sakiniu: „Žemiau pasirašęs asmuo patvirtina, kad pagal Komisijos sprendimo 2005/379/EB 5 straipsnį kilmės pažymėjime nurodytina informacija yra nurodyta pridedamuose dokumentuose: ...“ bei pateikia išsamų pridedamų dokumentų sąrašą.
6 straipsnis
Sprendimai 86/404/EEB, 88/124/EEB ir 96/80/EB panaikinami.
7 straipsnis
Šis sprendimas skirtas valstybėms narėms.
Priimta Briuselyje, 2005 m. gegužės 17 d.